Matečná, Gabriela, ministerka pôdohospodárstva a rozvoja vidieka Slovenskej republiky poverená riadením Ministerstva školstva, vedy, výskumu a športu Slovenskej republiky (2017-09-06):
Ďakujem veľmi pekne. Tak tá debata sa dala očakávať, že bude takáto búrlivá. Celkom ma udivujú postoje, jedni ste za vlastníkov, že je to zlý zákon pre vlastníkov, a druhí pre nájomcov, že je to tvrdé pre nájomcov, tak teraz neviem. A predsa ste tu, sedíte v jedných laviciach. Ozaj je našou snahou, bolo vyčistiť tieto nájomné vzťahy, a tak ako Simon Zsolt tu hovoril, že päťročná doba je doba, ktorá je spojená s výkonom niektorých opatrení z Programu rozvoja vidieka, a to je termín a čas, ktorý platí aj dnes. Ja by som snáď možno, že k jedným, k jednotlivým, nezapísala som si asi všetko, nestihla som si všetko napísať, ale určite vaše pripomienky a poznámky pri druhom čítaní budeme brať do úvahy. Pani Zemanová hovorila, že môžu vzniknúť neobrábané pozemky, ktoré sa neprededili. Tie vznikajú aj dnes. Tie, ktoré nie sú pod nejakou priamou platbou, aj dnes máme množstvo pozemkov, ktoré sú neobrábané, a, samozrejme, je tu zákon č. 220 o ochrane poľnohospodárskej pôdy, ktorý ukladá, ak to nie je prenajatá pôda, má sa vlastník starať, takže vlastník sa tak stará, že sa nestará. Potom je tu druhá vec, a to, čo to bolo správne povedané, a Martin Fecko to povedal, že pokiaľ nebudú pozemkové úpravy, ozaj budeme sa boriť s každým jedným zákonom, ktorý sa týka pôdy. Je to tak. Z 3 200 katastrálnych území, dnes máme ROEP-y urobených skoro na 99 %, ale ROEP je len zapísané vlastníctvo, ale užívacie vzťahy a pomery a scelovanie pozemkov riešia len pozemkové úpravy. Keďže dnes máme zapísaných 426 tuším projektov pozemkových úprav, ostáva nám 2 800 katastrálnych území, kde pozemkové úpravy nie sú zapísané. Ak by sme to chceli vyriešiť a budeme to riešiť takým tempom, s takýmito finančnými prostriedkami, ako dnes Slovenská republika dáva na tieto pozemkové úpravy, tak to budeme riešiť ďalších 100 rokov. Práve preto všetky novely zákonov, ktoré sa týkajú pôdy, musia súvisieť a musia brať do úvahy, že pozemkové úpravy nemáme urobené a ešte dlho ich urobené nebudeme mať. K pánovi Dostálovi snáď možno, že to prednostné právo, tá automatická prolongácia, myslím si, že je niečo, čo sa, čo sa páči a pozdáva mnohým, že sme ju zrušili. Na druhej strane sme im ponechali prednostné právo na uzatvorenie nájomnej zmluvy. Prečo? Samozrejme, kvôli nejakej právnej istote. Predstave si, že máte poľnohospodársky podnik, kde ste investovali do vybudovania maštalí, máte tam 200 kráv, dojníc, máte komplet celé odpadové hospodárstvo, a ak nemáte pôdu, tak môžete podnik zatvoriť. Práve preto to prednostné právo tam je a dali sme vlastníkovi možnosť v dobe 60 dní sa ozvať, že nesúhlasím s niektorými ustanoveniami návrhu zmluvy, ktorý mi, ktorý mi nájomca pošle. Pozor, zmluva je dvojstranný právny akt! A vlastník má rovnaké právo do tej zmluvy zasiahnuť, ako mu ju pošle nájomca, čiže nie je pravda, že tam nemôže zasiahnuť, práve ten čas je na to. Po 20-ročných skúsenostiach a po mojich skúsenostiach zo Slovenského pozemkového fondu, verte tomu, aj fond keď posiela nájomné zmluvy, nájde sa len máloktorý vlastník alebo máloktorý nájomca, ktorý tú zmluvu a návrh zmluvy upraví. Čiže vlastnícke právo je rovnako dôležité ako, ako nájomné právo a je, je pred, samozrejme, nájomným právom, vlastník má rovnaké právo sa k tejto zmluve vyjadriť, a ak nie je spokojný so zmluvou, a má na to 60 dní, môže svoj pozemok prenajať niekomu inému, práve preto ten čas tam je. Dĺžka nájmu. Martin tu povedal, že je to katastrofa. No nie je to katastrofa, lebo to je maximum, prosím pekne, maximum pri trvalých kultúrach, keď rodiace sady a vinohrady začnú rodiť až na piaty, niektorý až na siedmy rok. Vinohrady možnože tretí-štvrtý rok. Investícia do vinohradu, mimochodom, do rekonštrukcie vinohradov je skoro 33-tisíc eur na hektár. Tak si predstavte, že investujete 33-tisíc eur na hektár a po piatich rokoch by vám to niekto zobral. No, to je, prosím, nie veľmi kóšer, tak buď sa dohodnete a chcete zakladať ten vinohrad, že naozaj vám ten vlastník prenajme, ale znova vlastník má možnosť, určí vyššiu nájomnú cenu. Ten vlastník tam je ten základný článok, ktorý k zmluve o nájme za svoj prenajatý majetok môže dať niekoľko pripomienok, čiže zmluva, upozorňujem, je dvojstranný právny akt a tento zákon a novela zákona len upravuje podmienky, za akých táto nájomná zmluva sa dá vytvoriť. K piatim rokom a k minimálnym, to už hovoril tu aj Simon Zsolt, ale ja ešte poviem jednu vec. Nielen možnože trvalé kultúry, ale možnože investície do samotnej pôdy, ako je hnojenie, kde účinnosť hnojenia je tri až päť rokov, preto možnože aj tých päť rokov je dobrých, pretože nainvestujete do tej pôdy, a zrazu by niekto prišiel a chcem ju zajtra, takže, takže aj to je dôvod, prečo päťročné doby nájmu. K § 12, kde ste hovorili, že neinformujeme o tom, ako sa zmenil, zmenil tento zákon. Práve naopak, naši kolegovia z odboru pozemkového na ministerstve pôdohospodárstva už navštívili okresné úrady, odbory pozemkové pomaly v polovici krajov, ktoré máme na Slovensku, a do 22. septembra školenia budú prebiehať aj na ostatných okresných úradoch, odborov pozemkových, aby výklad § 12a bol, bol rovnaký. Ešte tu bola spomenutá, že nemáme dane z pozemkov, alebo neviem, v akej súvislosti to pani Zemanová spomínala. Daň z pozemkov predsa upravuje zákon č. 582 z roku 2004, tam je povinnosť, kto dane vyberá, akým spôsobom dane vyberá, za čo vyberá, a v jakej výške vyberá. Čiže upravuje to úplne iný, iný, iný zákon. Možnože asi len tak krátko. V každom prípade tá ambícia, aby sa k pôde dostali malí vlastníci, mladí poľnohospodári, je niečo, čo sme úpravou tohto zákona chceli dosiahnuť. Nemyslím si, že vznikne nejaký chaos alebo právna neistota. Práve naopak, aj v dnešnej dobe veľké poľnohospodárske podniku majú softvéry na to, aby raz za desať rokov, podotýkam, raz za desať rokov urobili zmenu v nájomných zmluvách a poslali ich vlastníkom. Ďakujem veľmi pekne.